Solen bager fra en næsten skyfri himmel i det nordjyske. Termometeret viser 24 grader, og gaderne i Øster Hurup er fyldt med isspisende turister og lokale. Mens mange nyder ferien i havnebyen, er Fatima Shamma fra EDC Øster Hurup på arbejde. Hun skal vise et sommerhus frem, som hun har gjort det utallige gange i det seneste år. - Vi havde fuldt drøn på siden sidste sommer indtil for ganske nyligt. Der havde vi fremvisninger fra klokken 9 til klokken 20-21 om aftenen og telefonen kimede hele dagen, siger Fatima Shamma. Men sådan er det ikke længere. Sommerhussalget, som ellers har været på sit højeste, siden corona lukkede danskernes muligheder for at rejse udenlands, er begyndt at falde igen. Det viser tal fra Boligsiden. I maj i år faldt salget med 34 procent sammenlignet med maj 2020. Og det kan man også mærke i Øster Hurup. - Vores situation lige nu er, at der er stadig gang i sommerhussalget, men ikke på samme niveau som sidste år, siger ejendomsmægleren til TV2 Nord. Et frifrum fra hverdagen Sommerhuset Fatima Shamms viser frem ligger et par hundrede meter fra centrum, og bliver i dag set for anden gang af parret Charlotte og Carlo Carlsen. De har camperet i mange år, men kigger nu i stedet på sommerhuse i området. - Vi vil gerne have en base, hvor vi kan være om sommeren, siger Charlotte Carlsen. Hun fortsætter: - Det handler om at have et frirum fra hverdagen. De var også på sommerhusjagt sidste sommer, men det helt rigtige hus viste sig aldrig for dem. - Og så kunne vi godt mærke, at der var lige lovlig godt gang i salget, så priserne rendte jo altså kun én vej, og det var ikke godt for os, siger Charlotte Carlsen. Ingen grund til bekymring Det billede kan man også nikke genkendende til hos Nordjyske Bank. - Vi kan godt se, at farten på sommerhusmarkedet er aftagende, men det har også gået stærkt. Så vi går nok fra et meget højt niveau til et højt niveau, siger Claus Andersen. Han er bankdirektør i Nordjyske Bank. En kombinationen af en lav rente, god økonomi og rejserestriktioner i forbindelse med coronapandemien gav optimale betingelser for sommerhussalget i Danmark. - Det har så stået på her i godt et års tid nu, så jeg tror faktisk, det er meget naturligt, at vi ser denne afmætning, siger bankdirektøren. På trods af de forholdsvis store udsving på aktiviteten i sommerhussalget, skal man ikke være bekymret. - Sommerhusmarkedet stod noget stille, inden coronapandemien brød ud, og det niveau, vi ligger på nu, er ikke et, vi mener, er bekymrende, siger Claus Andersen. Og han bakkes op af Fatima Shamma. - Hvis man skulle ombestemme sig, og man måske har givet for meget for sit sommerhus, fordi man købte på toppen, kan man godt forestille sig, at mange vælger at leje huset ud. Og med den efterspørgsel, som stadig er på lejemarkedet, vil det også være muligt for rigtigt mange, siger hun. For Charlotte og Carlo Hansen er det ikke sikkert, jagten på det perfekte sommerhus fortsætter så meget længere endnu. - Her kunne vi godt hygge os med hele familien, både børn og børnebørn, siger Charlotte Carlsen og slutter af: - Mavefornemmelsen er hvert fald rigtig god.

Opsummering:
Efter et år med særlig travlhed hos nordjyske sommerhusmæglere, er aktivieten på sommerhusmarkedet for første gang i 13 måneder faldet.